(Opdateret med kommentar fra udvalgsformand Herdis Hanghøi klokken 11.37)

Faaborg-Midtfyn: Det var noget af en overraskelse, DF's byrådsmedlem Jack Odgaard fik sig tirsdag formiddag, da han blændede op for nyhederne. Her kunne han se, at ældreplejen i Faaborg-Midtfyn netop har fyret et dusin ansatte.

- Jeg blev noget så forbavset over at se, hvad der var sket, for vi har lige været til udvalgsmøde, og her talte os politikere om, at besparelserne skulle ske, så det gik så lidt ud over borgerne som muligt. Det er ikke blevet tilfældet, lød det fra ham.

Fyringerne blev stukket ud mandag aften, hvor 12 medarbejdere fra trænings- og rehabiliteringsområdet i Faaborg-Midtfyn Kommune var de uheldige modtagere.

På rehabiliteringsområdet alene skal kommunen spare fem millioner kroner, og det koster åbenbart stillinger. Jack Odgaard mener dog, at aftalen mellem politikerne og embedsmændene bag fyringerne var en anden.

- Jeg har bedt om forbehold og konsekvensberegninger, men dem har jeg ikke set nogle af - og til udvalgsmødet blev der talt om it-effektiviseringer. Dem er jeg ikke imod, for man må følge med tiden. Men det at fyre så mange mennesker er noget helt andet.

Denne fyringsrunde er en del af en større besparelse, hvor kommunen skal spare 30 millioner kroner. I efteråret 2018 blev otte medarbejdere fra samme afdeling fyret.